**Benidorm Fest** er en spansk, tv-sendt musikkonkurranse som arrangeres av den spanske allmennkringkasteren Radiotelevisión Española (RTVE) i samarbeid med Generalitat Valenciana. I konkurransen deltar flere originale, ikke-utgitte sanger, og vinneren får representere Spania i Eurovision Song Contest. Den første utgaven ble arrangert i 2022 og er løselig basert på den tidligere sangkonkurransen Benidorm internasjonale sangfestival som ble holdt en rekke år i perioden 1956–2006.

Som navnet antyder, finner konkurransen sted i kystbyen Benidorm i regionen Valencia. Konkurransen avholdes i arenaen Palau Municipal d'Esports l'Illa de Benidorm og består av to semifinaler og en finale. Vinneren kåres gjennom en kombinasjon av juryer og telefonavstemning. Konkurransens første vinner ble Chanel med sangen «SloMo» som endte på tredjeplass i Eurovision Song Contest – landets beste plassering på 27 år.

Bakgrunn
--------

Konkurransen har røtter tilbake til Festival Español de la Canción de Benidorm (Benidorm internasjonale sangfestival), en nasjonal sangkonkurranse basert på italienske Sanremo-festivalen. Den spanske versjonen ble etablert i 1958 og ble holdt periodisk frem til 2006, da konkurransen ble lagt på is.

Femten år senere, 22. juni 2021, kunngjorde kringkasteren RTVE at den ville gjenopplive den gamle festivalen fra og med 2022, men da i helt ny drakt og med formål om å velge landets bidrag til Eurovision Song Contest; den opprinnelige versjonen hadde ingen direkte forbindelse til Eurovision Song Contest. Pressekonferansen ble ledet av Ximo Puig, presidenten for Generalitat Valenciana, og José Manuel Pérez Tornero, administrerende direktør for RTVE.

Format
------

Konkurransen finner sted hver vinter og består av to semifinaler og en finale. I semifinalene opptrer ulike artister – soloartister, duoer eller grupper – med en original, ikke-utgitt låt. Fra hver semifinale kvalifiserer ett visst antall bidrag seg til finalen. Vinneren av finalen får representere Spania i den kommende Eurovision Song Contest. Semifinalene og finalen overføres direkte på spanske TVE og strømmes direkte over internett. Resultatet i alle sendingene avgjøres av en fagjury og seerne, fordelt på telefonavstemning og en representativ folkejury.

I første utgave i 2022 var det syv bidrag i hver av semifinalene, mens det i 2023 var åtte bidrag i hver semifinale. Av de 16 deltakerne kvalifiserte åtte seg til finalen.

### Avstemning

I de tre sendingene blir resultatet avgjort på grunnlag av tre enheter:

* Ekspertjury (50 prosent av resultatet) – bestående av nasjonale og internasjonale fagfolk som delegasjonsledere, artister, musikere og produsenter.
* Landsrepresentativ folkejury (25 prosent) – en opinionsmåling fra et statistisk representativt utvalg av den spanske befolkningen.
* Telefonavstemning (25 prosent) – der programmets seere kan stemme via telefon og SMS.

Vinnere av Benidorm Fest
------------------------

| År | Sted | Programledere | Vinner | Vinnermelodi | Låtskrivere | **Plass i ESC** |
| --- | --- | --- | --- | --- | --- | --- |
| 2022 | Palau Municipal d'Esports l'Illa de Benidorm | Alaska, Inés Hernand og Màxim Huerta | Chanel | «SloMo» | Leroy Sanchez, Keith Harris, Ibere Maravilha Fortes, Maggie Szabo, Arjen Thonen | 3 |
| 2023 | Mónica Naranjo | Blanca Paloma | «Eaea» | Blanca Paloma Ramos, José Pablo Polo, Álvaro Tato | 17 |
| 2024 | *Avholdes vinteren 2024* |  |

Referanser
----------

1. ↑  Fuster, Luis (11. november 2021). «Spain: Benidorm Fest will take place during the last week of January». *wiwibloggs* **(engelsk)**. Besøkt 28. august 2022.
2. ↑  Ortega, Lucía (22. juli 2021). «RTVE lanza un festival en Benidorm para elegir al representante de Eurovisión 2022 y "abandonar los malos resultados"». *Vertele* **(spansk)**. Besøkt 29. august 2022.
3. ↑  RTVE (9. desember 2021). «Benidorm Fest: Descubre todos los artistas y sus canciones». *RTVE.es* **(spansk)**. Besøkt 29. august 2022.
4. ↑  rtve.es (19. juli 2022). «Benidorm Fest 2023: Las fechas y los cambios del concurso». *RTVE.es* **(spansk)**. Besøkt 29. august 2022.
5. ↑  «Reglement for Benidorm Fest» (PDF). RTVE. 29. september 2021. Besøkt 29. august 2022.
6. ↑  Fran (18. januar 2022). «¡Esta será la mecánica de votación en el Benidorm Fest!». *eurovision-spain.com* **(spansk)**. Besøkt 29. august 2022.
7. ↑  ESCOT, DANIEL BORREGO (23. desember 2021). «Eurovisión 2022: Ya tenemos fechas del Benidorm Fest». *RTVE.es* **(spansk)**. Besøkt 29. august 2022.
8. ↑  RTVE (19. juli 2022). «Mónica Naranjo será la presentadora del Benidorm Fest 2023». *RTVE.es* **(spansk)**. Besøkt 29. august 2022.
9. ↑  Pedra, Jordi (16. mai 2023). «Spain confirms for Eurovision 2024 and return of Benidorm Fest national selection». *wiwibloggs* **(engelsk)**. Besøkt 18. mai 2023.

Eksterne lenker
---------------

* (en) *Benidorm Fest* på Internet Movie Database Rediger på Wikidata

* (en) *Benidorm Fest* på The Movie Database – TV Rediger på Wikidata

Portal: Eurovision Song Contest